Napule fuje una d’’e pprimme cetà che ttenevano nu servizzio ’e trasporto prubbeco. ’Nfatte, ô 1876, nu ’mprennetòre belga - Edouard Otlet - funnaje ’a SATN (*Société Anonyme des Tramways Napolitains*). ’E primme tramme partevano d’’a *Turretta,* passavano p’’a Riviera ’e Chiaja, arrivavano *abbascio ô Chiatamone* e ppo’ tturnavano arreto. Spisso ’e Napulitane pazziajeno cu ’sstu nomme sfranciuso, c’addeventaje ’mmocca a lloro *tramme*, *trammuè* e *trammuàsse,* trasenno a ppoc’â vota perzì int’’e viérze d’’e ppuisìe ’e Di Giacomo, Russo, Viviani o De Filippo. Capitava pure c’’a ggente ’e Napule ausavano ’sta parola furastiera int’ê discurze ’e tutte ’e juorne, cundicènno p’essempio: “*piglià nu tramme ‘nfaccia*”, “*scanzà nu tramme*”, “*perdere ’o tramme*”…

’Nzomma, pure si ’stu servizzio già ’a chilli tiémpe nu’ gghiéva propetamente bbuono (int’’a na canzone ’e E. Murolo truvammo scritto: “*Pe Villanova / passa ’o tramme l’anno che vene…”*) ’e viécchie *trammuàsse* facettero cumpagnia â ggente, addeventanno parte d’ ’a cartulina (chi nu’ ss’allicorda ’e scugnizze appise comm’a scigne adderèto ê tramme?). Ô 1910 ’a SATN teneva ggià 25 linee: 16 urbane e 9 extraurbane. Fernuta ’a primma guerra, ô 1918 ’o Cummune ’e Napule se vulette piglià ’a ggestione d’’a Succità d’’e tramme cetatìne e ppruvinciàle (ATCN: *Azienda Tranviaria Comune di Napoli*), e ô 1929 teneva 39 linee cetatìne, 10 ’e fore-cetà e 2 ‘speciàle’, pe gghì ’Agnano.

*“’A verità ce vo’ na cumpagnìa”,* se cantava a cchilli tiémpe, e ppirciò ô 1931 ’e traspuòrte prùbbece – pe mmezza ca erano a ccurrente elettrica - fujeno passate a na cumpagnìa che ppruduceva l’elettricità (EAV: *Ente Autonomo Volturno*). Però ô 1941 ’o Cummune ‘e Napule se ll’avett’’a piglià n’ata vota cu ’o nomme AACN (*Azienda Autofilotranviaria del Comune di Napoli*) e, passata ’a guerra, se truvaje cu na trentina ’e linee. Ô 1947 nascette ’mméce ’a Cumpagnìa munecepàle chiammata ATÀN (*Azienda Tranvie Autofilovie Napoli*), che lluvaje ’a miézo ’e viécchie *trammuàsse* e mmettette p’’o centro cetatino nu sacco ’e pulmànne e ffilobbùsse. ’A tanno, ’e Napulitane canuscettero ’e vvetture ‘e l’ATÀN (’e nu culore primma verdòceno e ppo’ arancio e ccu ’o stemma d’’o Cummune) e ssempe cchiù ppoche tramme.

Ô 1995 ’o Cummune ’e Napule cagnaje n’ata vota nomme â cumpagnìa munecepalizzata, c’addeventaje ANM (*Azienda Napoletana Mobilità*) e ch’è stata primma n’*azzienda speciale* e, dd’ô 2001, na SpA (*Società per Azioni*). Passate ati 12 anne, l’ANM mettette ’e mmane ’ncopp’â cumpagnia d’’e triéne ’e cetà (*Metronapoli*) e a cchella p’’e pustéggie d’’e mmachine (*Napolipark*), addeventanno accussì ’a *succità unneca* d’’e traspuòrte napulitane. Embé, nu’ pputimmo dicere che int’a ’stu quarto ’e seculo ’a situazzione a Nnapule è gghiùta cchiù mmeglio ’e primma. ’O ssapimmo bbuono tuttequante, ’nfatte, ca nu’ cce stanno orarie pricìse; ca ’e pulmanne stanno ssempe affullate; ca dint’’a *“cchiù bbella metropolitana d’’o munno”* putimmo rummané pure pe nna mez’ora aspettanno nu treno; ca ’e vigliétte ’e ffanno na perzona ‘ncopp’a ttré int’a mmetrò e funiculare, e ttré ’ncopp’a cinche int’’e pulmànne…

Disgrazziatamente pare ca simmo arrivate ô capolinea, siccome l’ANM se porta appriésso 180 meliùne d’euro ’e diébbete, che ssongo ’e ppassività ’e ll’urdeme 5 anne. Ô primmo ’abbrile d’’o 2019 ’e ggiurnale scrivettero ca ’o Cummune ’e Napule s’arresurvette a ccuntribbuì cu 54 meliùne pe ssarvà l’ANM, però forze era sulo nu pesce ’abbrile… Fatt’è c amo stammo ’mpericulo ’e passà ’a l’*ANM pezzentella* â…*bbon’ANM*, pecché â fine ’e ll’anno venarrà a scumpetura l’accuordo cu ’a Reggione Campania e ffarranno nu bbànno pe scegliere chi s’ha dd’’a accupà d’’e traspuòrte a Nnapule, e è ffacele ca ssarrà na succità privata. Pe 2200 perzone che stanno faticanno cu chest’ *ANM ô Priatòrio* ’o futuro se sta facenno scuro assaje. Sperammo sulo ca nu’ tturnammo adderèto, pecché Napule – ’a primma cetà che ll’avette – nu’ ppo’ perdere pure chistu *tramme*…

-----------------------------------------------------------